En 14-årig dreng fra Nørresundby er død, efter han onsdag aften blev ramt af en bus.

En 14-årig dreng fra Nørresundby mistede natten til torsdag livet efter en trafikulykke sent onsdag aften. Sammen med en gruppe venner ventede den 14-årige på bussen på Loftbrovej ved stoppestedet ved Lerbækvej mellem Nørresundby og Vodskov. Vennerne ventede på bussen og søgte ly for regnen på begge sider af vejen i busstoppestedet og i en tunnel, som går under motorvejen. Tyve minutter over elleve kom en bus kørende på Loftbrovej mod Vodskov. Pludselig løber den 14-årige dreng ud foran bussen som rammer ham. - Der bliver råbt fra den anden side, at han skal passe på bussen, men det hører han ikke, og desværre bliver han så påkørt, siger vagtchef ved Nordjyllands Politi, Åge Pedersen. Den 14-årige dreng blev bragt til Aalborg Sygehus, hvor han døde af sine kvæstelser kort før klokken halv tre natten til torsdag. Drengens familie er underrettet.